CELEX: 52017PC0023
Language: el
Date: 2017-01-19
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του παραρτήματος IIΙ της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου σχετικά με την επικίνδυνη ιδιότητα HP 14 («οικοτοξικό»)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.1.2017
            COM(2017) 23 final
            2017/0010(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του παραρτήματος IIΙ της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου σχετικά με την επικίνδυνη ιδιότητα HP 14 («οικοτοξικό») 
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Το 2014, μέσω του κανονισμού (ΕΕ) αριθ. 1357/2014 της Επιτροπής, πραγματοποιήθηκε διεξοδική εξέταση του παραρτήματος ΙΙΙ της οδηγίας 2008/98/ΕΚ για τα απόβλητα (οδηγία πλαίσιο για τα απόβλητα), η οποία θεσπίζει ιδιότητες των αποβλήτων που τα καθιστούν επικίνδυνα. Οι βασικοί στόχοι της εν λόγω εξέτασης ήταν να προσαρμόσει τις ιδιότητες των αποβλήτων στην τεχνική και επιστημονική πρόοδο και να ευθυγραμμίσει, στο μέτρο του δυνατού, την ταυτοποίηση των επικίνδυνων αποβλήτων με τα κριτήρια του κανονισμού (ΕΚ) αριθ. 1272/2008 για την ταξινόμηση, την επισήμανση και τη συσκευασία των ουσιών και των μειγμάτων (κανονισμός CLP).
            
            
               Η μόνη επικίνδυνη ιδιότητα που δεν τροποποιήθηκε κατά την εν λόγω εξέταση ήταν η επικίνδυνη ιδιότητα HP 14 «οικοτοξικό», διότι θεωρήθηκε ότι η βάση γνώσεων για την εκτίμηση της εν λόγω ιδιότητας χρειαζόταν περαιτέρω βελτίωση. 
            
            
               Επί του παρόντος βρισκόμαστε σε ένα νομικό κενό όσον αφορά την εκτίμηση της οικοτοξικότητας: στις «Σημειώσεις», στο παράρτημα ΙΙΙ της οδηγίας πλαίσιο για τα απόβλητα, αναφέρεται ότι ο χαρακτηρισμός της επικίνδυνης ιδιότητας HP 14 αποδίδεται με βάση τα κριτήρια που καθορίζονται στο παράρτημα VI της οδηγίας 67/548/ΕΟΚ του Συμβουλίου, η οποία έχει καταργηθεί από την 1η Ιουνίου 2015.
            
            
               Για να αντιμετωπίσει το νομικό κενό και την έλλειψη εναρμόνισης σχετικά με τον χαρακτηρισμό της επικίνδυνης ιδιότητας HP 14 «οικοτοξικό», η Επιτροπή υπέβαλε σχέδιο κανονισμού προς ψηφοφορία στην επιτροπή που συστάθηκε με βάση το άρθρο 39 της οδηγίας πλαίσιο για τα απόβλητα. Στη συνεδρίασή της στις 25 Οκτωβρίου 2016, η επιτροπή δεν εξέδωσε θετική γνώμη για το σχέδιο κανονισμού. 
            
            
               Οι βασικοί προβληματισμοί που διατύπωσε η επιτροπή αφορούσαν 1) την ανάγκη να διευκρινιστεί ότι τα κράτη μέλη μπορούν ακόμα να εφαρμόζουν μεθόδους δοκιμών για την εκτίμηση της οικοτοξικότητας και (2) την πιθανότητα οι τύποι υπολογισμού που προτείνει η Επιτροπή να οδηγούν σε αλλαγή της ταξινόμησης από μη επικίνδυνα απόβλητα σε επικίνδυνα ορισμένων τύπων αποβλήτων, που θα μπορούσε να επηρεάσει αρνητικά την ανακύκλωση των εν λόγω αποβλήτων λόγω του αυξανόμενου κόστους της διαχείρισης των αποβλήτων. Οι τύποι των αποβλήτων που αναφέρονται σε αυτό το πλαίσιο ήταν στάχτη από καύση και υπολείμματα υλικού διάλυσης
            
            
               Κατά συνέπεια, σύμφωνα με τη διαδικασία που προβλέπεται στο άρθρο 5α της απόφασης 1999/468/ΕΚ του Συμβουλίου, υποβάλλεται στο Συμβούλιο και διαβιβάζεται στο Ευρωπαϊκό Κοινοβούλιο πρόταση κανονισμού του Συμβουλίου.
            
            
            
               2017/0010 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του παραρτήματος IIΙ της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου σχετικά με την επικίνδυνη ιδιότητα HP 14 («οικοτοξικό») 
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών
                  1
               , και ιδίως το άρθρο 38 παράγραφος 2, 
            
            
               Εκτιμώντας τα ακόλουθα:
            
            
               (1)Το παράρτημα ΙΙΙ της οδηγίας 2008/98/ΕΚ περιλαμβάνει κατάλογο ιδιοτήτων των αποβλήτων που τα καθιστούν επικίνδυνα.
            
            
               (2)Η οδηγία 2008/98/ΕΚ ορίζει ότι ο χαρακτηρισμός αποβλήτων ως επικίνδυνων θα πρέπει να βασίζεται, μεταξύ άλλων, στην ενωσιακή νομοθεσία για τις χημικές ουσίες, ιδίως όσον αφορά τον χαρακτηρισμό των μειγμάτων ως επικίνδυνων, συμπεριλαμβανομένων των χρησιμοποιηθεισών για τον σκοπό αυτό τιμών των ορίων συγκέντρωσης. Η απόφαση 2000/532/ΕΚ της Επιτροπής
                  2
                θεσπίζει κατάλογο τύπων αποβλήτων, προκειμένου να ενθαρρυνθεί ο εναρμονισμένος χαρακτηρισμός των αποβλήτων και να εξασφαλισθεί ο εναρμονισμένος καθορισμός των επικίνδυνων ιδιοτήτων των αποβλήτων εντός της Ένωσης.
            
         
         
            
               (3)Το παράρτημα ΙΙΙ της οδηγίας 2008/98/ΕΚ προβλέπει ότι ο χαρακτηρισμός της επικίνδυνης ιδιότητας HP 14 («οικοτοξικό») γίνεται με βάση τα κριτήρια που καθορίζονται στο παράρτημα VI της οδηγίας 67/548/ΕΟΚ του Συμβουλίου
                  3
               .
            
            
               (4)Η οδηγία 67/548/ΕΟΚ καταργήθηκε από την 1η Ιουνίου 2015 και αντικαταστάθηκε από τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου
                  4
               . Η εν λόγω οδηγία, ωστόσο, ενδέχεται να εξακολουθεί να ισχύει για ορισμένα μείγματα έως την 1η Ιουνίου 2017, σε περίπτωση που τα εν λόγω μείγματα ταξινομούνται, επισημαίνονται και συσκευάζονται σύμφωνα με την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου
                  5
                και έχουν ήδη διατεθεί στην αγορά πριν από την 1η Ιουνίου 2015.
            
            
               (5)Το παράρτημα III της οδηγίας 2008/98/ΕΚ αντικαταστάθηκε από τον κανονισμό (ΕΕ) αριθ. 1357/2014 της Επιτροπής
                  6
                για να εναρμονίσει, όπου αυτό είναι απαραίτητο, του ορισμούς των επικίνδυνων ιδιοτήτων με τον κανονισμό (ΕΚ) αριθ. 1272/2008 και να αντικαταστήσει τις παραπομπές στην οδηγία 67/548/ΕΟΚ με παραπομπές στον κανονισμό (ΕΚ) αριθ. 1272/2008.  
            
            
               (6)Ο ορισμός της επικίνδυνης ιδιότητας HP 14 («οικοτοξικό») δεν τροποποιήθηκε με τον κανονισμό (ΕΕ) αριθ. 1357/2014, δεδομένου ότι ήταν απαραίτητη μια συμπληρωματική μελέτη για να διασφαλιστεί η πληρότητα και αντιπροσωπευτικότητα όσον αφορά τις πληροφορίες σχετικά με τις πιθανές επιπτώσεις από την ευθυγράμμιση της εκτίμησης της επικίνδυνης ιδιότητας HP 14 («οικοτοξικό») με τα κριτήρια που καθορίζονται στον κανονισμό (ΕΚ) αριθ. 1272/2008. Δεδομένου ότι η εν λόγω μελέτη έχει πλέον ολοκληρωθεί, είναι σκόπιμο να αντικατοπτριστούν οι συστάσεις της στην εκτίμηση της επικίνδυνης ιδιότητας HP 14 («οικοτοξικό») για τα απόβλητα που ορίζεται στο παράρτημα ΙΙΙ της οδηγίας 2008/98/ΕΚ, και να εναρμονιστεί η εν λόγω εκτίμηση, στο μέτρο του δυνατού, με τα κριτήρια που ορίζονται στον κανονισμό (ΕΚ) αριθ. 1272/2008 για την εκτίμηση της οικοτοξικότητας των χημικών προϊόντων. Κατά τον προσδιορισμό της ταξινόμησης κινδύνου των αποβλήτων για την επικίνδυνη ιδιότητα ΗΡ14 («οικοτοξικό») με την εφαρμογή των μαθηματικών τύπων υπολογισμού, πρέπει να εφαρμόζονται οι γενικές τιμές διαχωρισμού, όπως ορίζονται στον κανονισμό (ΕΚ) αριθ. 1272/2008. 
            
            
               (7)Κατά τη διεξαγωγή της δοκιμής για την εκτίμηση της επικίνδυνης ιδιότητας HP 14 («οικοτοξικό») είναι σκόπιμο να εφαρμοστούν οι σχετικές μέθοδοι που θεσπίζονται στον κανονισμό (ΕΚ) αριθ. 440/2008 της Επιτροπής
                  7
                ή άλλες διεθνώς αναγνωρισμένες μέθοδοι δοκιμών και κατευθυντήριες γραμμές. Η απόφαση 2000/532/ΕΚ προβλέπει ότι, όταν μια επικίνδυνη ιδιότητα των αποβλήτων έχει εκτιμηθεί με δοκιμή και με τη χρήση των συγκεντρώσεων επικίνδυνων ουσιών που ορίζονται στο παράρτημα III της οδηγίας 2008/98/ΕΚ, τα αποτελέσματα της δοκιμής υπερισχύουν. Επιπλέον, θα πρέπει να λαμβάνονται υπόψη το άρθρο 12 του κανονισμού (ΕΚ) αριθ. 1272/2008 και ιδίως στο άρθρο 12 στοιχείο β) και οι μέθοδοι για την εφαρμογή του.
            
            
               (8)Είναι σκόπιμο να δοθεί επαρκής χρόνος στις επιχειρήσεις και στις αρμόδιες αρχές, ώστε να προσαρμοστούν στις νέες απαιτήσεις. 
            
            
               (9)Η επιτροπή που αναφέρεται στο άρθρο 39 της οδηγίας 2008/98/ΕΚ δεν διατύπωσε γνώμη για τα μέτρα που προβλέπονται στον παρόντα κανονισμό. Επομένως, τα μέτρα θα πρέπει να εγκριθούν από το Συμβούλιο σύμφωνα με το άρθρο 5α παράγραφος 4 της απόφασης 1999/468/ΕΚ του Συμβουλίου
                  8
               ,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα III της οδηγίας 2008/98/ΕΚ τροποποιείται ως εξής:
            
            
               1)
                     Η καταχώριση για την επικίνδυνη ιδιότητα 14 «οικοτοξικό» αντικαθίσταται από την ακόλουθη:
            
            
               «HP 14 ʻOικοτοξικό’: απόβλητα που παρουσιάζουν ή είναι δυνατόν να παρουσιάσουν άμεσο ή μελλοντικό κίνδυνο για έναν ή περισσότερους τομείς του περιβάλλοντος.
            
            
               Τα απόβλητα που πληρούν οποιαδήποτε από τις ακόλουθες προϋποθέσεις πρέπει να ταξινομούνται ως επικίνδυνα σύμφωνα με την HP 14: 
            
            
               –Το απόβλητο που περιέχει ουσία που ταξινομείται ως καταστροφική για το όζον και έχει χαρακτηριστεί με τον κωδικό δήλωσης επικινδυνότητας H420 σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου* και η συγκέντρωση της ουσίας αυτής είναι ίση ή μεγαλύτερη από το όριο συγκέντρωσης 0,1 %. 
            
            
               [ c(H420) ≥ 0,1% ] 
            
            
               –Το απόβλητο που περιέχει μία ή περισσότερες ουσίες που ταξινομούνται ως οξείας τοξικότητας για το υδάτινο περιβάλλον και έχει χαρακτηριστεί με τον κωδικό δήλωσης επικινδυνότητας H400 σύμφωνα με τον κανονισμό (ΕΚ) αριθ. 1272/2008 και το άθροισμα των συγκεντρώσεων αυτών των ουσιών είναι ίσο ή μεγαλύτερο από το όριο συγκέντρωσης 25 %. Για τις ουσίες αυτές ισχύει οριακή τιμή 0,1 %.
            
            
               [ ∑ c (H400) ≥ 25 % ]
            
            
               –Το απόβλητο που περιέχει μία ή περισσότερες ουσίες που ταξινομούνται ως χρόνιας τοξικότητας για το υδάτινο περιβάλλον 1, 2, ή 3 και έχουν χαρακτηριστεί με τον/τους κωδικό/-κούς δήλωσης επικινδυνότητας H410, H411 ή H412 σύμφωνα με τον κανονισμό (ΕΚ) 1272/2008, και το άθροισμα των συγκεντρώσεων όλων των ουσιών ταξινομείται ως χρόνιας τοξικότητας για το υδάτινο περιβάλλον 1 (Η410) πολλαπλασιαζόμενο με το 100 και προστιθέμενο στο άθροισμα των συγκεντρώσεων όλων των ουσιών που ταξινομούνται ως χρόνιας τοξικότητας για το υδάτινο περιβάλλον 2 (H411) πολλαπλασιαζόμενο με το 10 και προστιθέμενο στο άθροισμα των συγκεντρώσεων όλων των ουσιών που ταξινομούνται ως χρόνιας τοξικότητας 3 (H412) είναι ίσο ή μεγαλύτερο από το όριο συγκέντρωσης 25%. Για ουσίες που έχουν ταξινομηθεί ως H410 ισχύει οριακή τιμή 0,1 % και για ουσίες που έχουν ταξινομηθεί ως H411 ή H412 ισχύει οριακή τιμή 1 %.
            
            
               [ 100 x ∑c (H410)) + 10 x ∑c (H411) + ∑c (H412) ≥ 25% ]
            
            
               –Το απόβλητο που περιέχει μία ή περισσότερες ουσίες που ταξινομούνται ως χρόνιας τοξικότητας για το υδάτινο περιβάλλον 1, 2, 3 ή 4 και έχει χαρακτηριστεί με τον/τους κωδικό/-κούς δήλωσης επικινδυνότητας H410, H411, H412 ή H413 σύμφωνα με τον κανονισμό (ΕΚ) αριθ. 1272/2008 και το άθροισμα των συγκεντρώσεων αυτών των ουσιών που ταξινομούνται ως χρόνιας τοξικότητας για το υδάτινο περιβάλλον είναι ίσο ή μεγαλύτερο από το όριο συγκέντρωσης 25 %. Για ουσίες που έχουν ταξινομηθεί ως H410 ισχύει οριακή τιμή 0,1 % και για ουσίες που έχουν ταξινομηθεί ως H411, H412 ή H413 ισχύει οριακή τιμή 1 %.
            
         
         
            
               [ ∑ c H410 + ∑ c H411 + ∑ c H412 + ∑ c H413 ≥ 25 % ]
            
            
               όπου: ∑ = άθροισμα και c = συγκεντρώσεις των ουσιών.
            
            
               ___________________________________
            
            
               *
                     Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/EΟΚ και 1999/45/EΚ και την τροποποίηση του κανονισμού (EΚ) αριθ. 1907/2006, (ΕΕ L 353 της 31.12.2008, σ. 1).»
            
            
            
               2)
                     Διαγράφεται η σημείωση κάτω από την εγγραφή για HP 15. 
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από την [12 μήνες μετά την ημερομηνία δημοσίευσης στην ΕΕ].
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 312 της 22.11.2008, σ. 3. 
               
               
                  
                     (2)
                  Απόφαση 2000/532/ΕΚ της Επιτροπής, της 3ης Μαΐου 2000, για αντικατάσταση της απόφασης 94/3/ΕΚ για τη θέσπιση καταλόγου αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ του Συμβουλίου και της απόφασης 94/904/ΕΚ του Συμβουλίου για την κατάρτιση καταλόγου επικίνδυνων αποβλήτων κατ’ εφαρμογή του άρθρου 1 παράγραφος 4 της οδηγίας 91/689/ΕΟΚ του Συμβουλίου για τα επικίνδυνα απόβλητα (ΕΕ L 226 της 6.9.2000, σ. 3).
               
               
                  
                     (3)
                  Οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (ΕΕ 196 της 16.8.1967, σ. 1).
               
               
                  
                     (4)
                  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/EΟΚ και 1999/45/EΚ και την τροποποίηση του κανονισμού (EΚ) αριθ. 1907/2006, (ΕΕ L 353 της 31.12.2008, σ. 1).
               
               
                  
                     (5)
                  Οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων (ΕΕ L 200 της 30.7.1999, σ. 1).
               
               
                  
                     (6)
                  Κανονισμός (ΕΕ) αριθ. 1357/2014 της Επιτροπής, της 18ης Δεκεμβρίου 2014, για την αντικατάσταση του παραρτήματος III της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου για τα απόβλητα και την κατάργηση ορισμένων οδηγιών (ΕΕ L 365 της 19.12.2014, σ. 89).
               
               
                  
                     (7)
                  Κανονισμός (ΕΚ) αριθ. 440/2008 της Επιτροπής, της 30ής Μαΐου 2008, για τον καθορισμό των μεθόδων δοκιμής κατ' εφαρμογή του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (ΕΕ L 142 της 31.5.2008, σ. 1).
               
               
                  
                     (8)
                  Απόφαση του Συμβουλίου 1999/468/EΚ, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23).